**B. Osobitná časť**

**K čl. I**

**K bodu 1**

Navrhuje sa prechodné ustanovenie vzhľadom na čl. 4 vykonávacej smernice (EÚ) 2022/905.

**K bodu 2**

Navrhuje sa prebrať vykonávaciu smernicu (EÚ) 2022/905, ktorá reaguje na vypracovanie nových a aktualizáciu existujúcich protokolov Úradu Spoločenstva pre odrody rastlín na určenie odlišnosti, vyrovnanosti a stálosti pre ustanovené druhy poľných plodín a zelenín, ako aj na vypracovanie nových a aktualizáciu existujúcich metodík Medzinárodnej únie na ochranu práv nových odrôd rastlín na určenie odlišnosti, vyrovnanosti a stálosti pre druhy poľných plodín a zelenín, na ktoré sa nevzťahujú protokoly Úradu Spoločenstva pre odrody rastlín.

V nadväznosti na vykonávaciu smernicu (EÚ) 2022/905 sa v prílohe č. 3 „POŽIADAVKY NA VYKONÁVANIE ODRODOVÝCH SKÚŠOK“ časti A „POĽNÉ PLODINY A ZELENINY“ aktualizujú protokoly CPVO a metodiky UPOV uvedených druhov poľných plodín a zelenín.

Je potrebné zdôrazniť, že aj v prílohách vykonávacej smernice (EÚ) 2022/905 sú nesprávne uvedené slovenské botanické názvy niektorých druhov poľných plodín a zelenín, a preto sa navrhuje uvádzať ich správny slovenský botanický názov a zjednotiť tieto názvy s botanickým názvoslovím v Listine registrovaných odrôd Slovenskej republiky, a to takto:

1. **poľné plodiny**
* „Lolium multiflorum Lam.“ – mätonoh mnohokvetý, sa navrhuje uviesť správny názov „mätonoh mnohokvetý jednoročný a mätonoh mnohokvetý taliansky“,
* „Cannabis sativa L.“ – konopa, sa navrhuje uviesť správny názov „konopa siata“,
* „*Gossypium* spp. – bavlna, sa navrhuje uviesť správny názov „bavlník”,
* „Helianthus annuus L.“ – slnečnica, sa navrhuje uviesť správny názov „slnečnica ročná“,
* „Oryza sativa L.“ – ryža, sa navrhuje uviesť správny názov „ryža siata“,
* „Pisum sativum L. (partim)“ – hrach siaty, sa navrhuje uviesť správny názov „hrach siaty vrátane pelušky“,
* „Brassica napus L. (partim)“ – kapusta repková pravá, sa navrhuje uviesť správny názov „repka olejka“,
* „Avena sativa L. (vrátane A. byzantina K. Koch)“ - ovos a červený ovos, sa navrhuje uviesť správny názov „ovos siaty a ovos červený“,
* „Beta vulgaris L.“ – kŕmna repa, sa navrhuje uviesť správny názov „repa kŕmna“,
* „xTriticosecale Wittm. ex A. Camus“ – hybridy získané krížením druhov rodu Triticum s druhmi rodu Secale, sa navrhuje uviesť správny názov „tritikale“,
* „xFestulolium Asch. et Graebn.“ - hybridy získané krížením druhov rodu Festuca s druhmi rodu Lolium, sa navrhuje uviesť správny názov „kostravovec“,
* „Zea mays L.“ (partim) - kukurica, sa navrhuje uviesť správny názov „kukurica siata”,
* „Sorghum bicolor (L.) Moench subsp. drumondii (Steud.) de Wet es Davidse“ – cirok sudánsky, navrhuje sa uviesť správny názov „cirok sudánska tráva“,
* „Papaver somniferum L.“ – mak, sa navrhuje uviesť správny názov „mak siaty“.
1. **zeleniny**
* „Allium fistulosum L.– nová cibuľka alebo cibuľa zimná, sa navrhuje uviesť správny názov „cesnak zimný”,
* „Allium porrum L.“ –pór, sa navrhuje uviesť správny názov „pór pestovaný“,
* „Allium sativum L.“ – cesnak, sa navrhuje uviesť správny názov „cesnak kuchynský“,
* „Allium schoenoprasum L.“ – pažítka, sa navrhuje uviesť správny názov „cesnak pažítkový“,
* „Apium graveolens L.“ – zeler, sa navrhuje uviesť správny názov „zeler voňavý stopkový“,
* „Asparagus officinalis L.“ – špargľa, sa navrhuje uviesť správny názov „asparágus lekársky“,
* „Beta vulgaris L.“- repa obyčajná špenátová alebo mangold, sa navrhuje uviesť správny názov „repy listové (repa obyčajná pravá zeleninová alebo repa obyčajná špenátová-mangold“,
* „Capsicum annuum L.“ – paprika čili alebo paprika ročná, sa navrhuje uviesť správny názov „paprika ročná štipľavá alebo sladká“,
* „Cichorium endivia L.“ – čakanka štrbáková pravá kučeravá, čakanka štrbáková pravá širokolistá, sa navrhuje uviesť správny názov „čakanka štrbáková“,
* „Cichorium intybus L.“ – čakanka obyčajná siata listová, sa navrhuje uviesť správny názov „čakanka obyčajná siata listová (šalátová)“,
* „Citrullus lanatus (Thunb.) Matsum. et Nakai“ – vodový melón, sa navrhuje uviesť správny názov „dyňa červená“,
* „Cucumis sativus L.“ – uhorky šalátové a uhorky nakladačky, sa navrhuje uviesť správny názov „uhorky siate a uhorky nakladačky“,
* „Cucurbita pepo L.– tekvica alebo cuketa, sa navrhuje upraviť na „tekvica obyčajná pravá - špargľová alebo patizónová”,
* „Foeniculum vulgareMill.“ – fenikel, sa navrhuje upraviť na „fenikel obyčajný“,
* „Solanum lycopersicum L.“ – rajčiaky, sa navrhuje upraviť na „rajčiak jedlý“,
* „Petroselinum crispum (Mill.) Nyman ex A. W. Hill“ – petržlen, sa navrhuje upraviť na „petržlen záhradný“,
* „Pisum sativum L. (partim)“ – hrach siaty stržňový, peluška a hrach siaty cukrový, sa navrhuje upraviť na „hrach siaty pravý lúskavý, hrach siaty pravý stržňový, hrach siaty pravý cukrový“,
* „Raphanus sativus L.“ – reďkovka, reďkev čierna, sa navrhuje upraviť na „reďkev siata pravá, reďkev siata čierna“,
* „Rheum rhabarbarumL.“ – rebarbora, sa navrhuje upraviť na „rebarbora vlnitá“,
* „Spinacia oleracea L.“ – špenát, sa navrhuje upraviť na „špenát siaty“.

**K bodu 3**

Príloha č. 4 „ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE“ sa dopĺňa o vykonávaciu smernicu (EÚ) 2022/905.

**K čl. II**

Navrhuje sa účinnosť nariadenia vlády Slovenskej republiky od 1. januára 2023 tak, aby sa návrhom nariadenia vlády zabezpečilo riadne a včasné prebratie vykonávacej smernice (EÚ) 2022/905. Ak by v danom termíne nedošlo k nadobudnutiu účinnosti návrhu nariadenia vlády, tak by hrozilo nesplnenie záväzkov vyplývajúcich zo Zmluvy o pristúpení Slovenskej republiky k Európskej únii.